Diari Oficial de la Generalitat Valenciana


Sumari del DOGV 6245, del 14-04-2010 (2010/4049)

ORDRE 9/2010, de 8 d'abril, de la Conselleria d'Economia, Hisenda i Ocupació, per la qual es determina el Programa d'Unitats Locals d'Aprenentatge, i es regula el procediment per a la concessió d'ajudes durant l'exercici de 2010.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6245

Data del DOGV
:   14-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4049


Data del document
:   08-04-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Servici Valencià d'Ocupació i Formació
    * suport econòmic
    * ensenyament professional
    * societat sense fins de lucre
    * administració local
    * fundació
    * aprenentatge professional
    * ajuda a l'ocupació
    * ajuda pública

ORDRE 9/2010, de 8 d'abril, de la Conselleria d'Economia, Hisenda i Ocupació, per la qual es determina el Programa d'Unitats Locals d'Aprenentatge, i es regula el procediment per a la concessió d'ajudes durant l'exercici de 2010. [2010/4049]  
La creació de les Unitats Locals d'Aprenentatge va respondre al procés de reflexió que implica l'elaboració i el posterior desenvolupament del Pla Valencià de Formació Professional, aprovat pel Govern Valencià el 15 d'octubre de 2002.  
En este Pla, en la línia estratègica 4 «Promoure el compromís formatiu del conjunt de la societat, facilitant les oportunitats d'accés i diversificant i flexibilitzant el seu desenvolupament», es va establir, com una de les àrees estratègiques d'actuació, la creació de servicis de proximitat. Es pretenia, igualment i a través d'altres actuacions, promoure la familiaritat amb les tecnologies d'ús comú i demanda generalitzada, facilitar l'accés a la formació a les persones amb més dificultats, adaptar-se a les característiques de les persones i els sectors, impulsar la innovació en el sistema, actualitzar els continguts i recursos didàctics i afavorir les sinergies amb altres iniciatives.  
Els objectius establits en el Consell Europeu extraordinari de Lisboa, del 23 i 24 de març, i, de manera especial la seua revisió a través de la iniciativa de la Comissió «i2010- una Societat de la Informació europea per al creixement i l'ocupació» (COM (2005) 229 final i Comunicació de la Comissió, de 19 de maig de 2006, Iniciativa «i2010- Primer Informe Anual sobre la Societat de la Informació Europea» (COM (2006) 215 final, pretenen consolidar a Europa com la zona més dinàmica i competitiva del món, plantejant una Estratègia Europea per a l'Ocupació basada en el coneixement, instant els països i les regions a aprofitar les possibilitats de les tecnologies de la informació i comunicació, apropar la formació a la llar i rendibilitzar els esforços, invertint en innovació i posant, a més, especial èmfasi en polítiques actives d'igualtat d'oportunitats entre dones i homes així com d'accessibilitat.  
En l'informe intermedi «Urgixen les reformes per a aconseguir l'objectiu de Lisboa», la Comissió Europea insistix en la necessitat d'integrar de forma efectiva a les Tecnologies de la Informació i Comunicació (TIC) en els sistemes de formació (programa e-learning), fer realitat l'aprenentatge al llarg de la vida (LLL), realitzar esforços compartits i sostinguts, apropar les oportunitats d'aprenentatge dels alumnes, així com invertir temps i diners en formació.  
Per la seua banda, l'article 19.2 de l'Estatut d'Autonomia de la Comunitat Valenciana recull el dret dels valencians a l'accés a les noves tecnologies i que la Generalitat desenvolupe polítiques que impulsen la formació, les infraestructures i la utilització d'estes. En este sentit, les ajudes recollides i regulades en la present Ordre constituïxen un dels instruments idonis a través del qual acomplir aquell mandat estatutari.  
Sobre esta argumentació, el programa d'Unitats Locals d'Aprenentatge aspira a flexibilitzar, apropar i facilitar l'accés a la formació a les persones que poden tindre més dificultats, per a la seua integració en la nova Societat Tecnològica i del Coneixement, complementant altres iniciatives de la Generalitat, a través del SERVEF, que impulsa la formació semipresencial, i actuacions d'altres conselleries en especial l'Estratègia Avantic 2004-2010, de la Conselleria de Justícia i Administracions Públiques, en matèria d'implantació de Societat Tecnològica i del Coneixement que inclou projectes com ara Internauta, d'alfabetització digital, i E\_Formación, la plataforma de formació a distància de la Generalitat, etc.).  
Després de diversos anys de desenvolupament del programa, s'ha facilitat l'aprenentatge en matèria de TIC als habitants d'un bon nombre de municipis de la Comunitat, amb especial atenció als de reduïda grandària i distant de centres de servicis. En la fase actual, es denota un major potencial d'usuaris per atendre en els nuclis més gran poblacional, per això la present Ordre intenta respondre a esta situació, després de les realitzacions comentades.  
Per tot això, i fent ús de les facultats que em conferixen la Llei 5/1983, de 30 de desembre, de Govern Valencià; la Llei de la Generalitat Valenciana 3/2000, de 17 d'abril, per la qual es crea el Servici Valencià d'Ocupació i Formació; el Decret 129/2007, de 27 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Govern Valencià, pel que s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, i pel Decret 141/2003, d'1 d'agost, ambdós del Govern Valencià, oït el Consell Valencià de Formació Professional,  
ORDENE  
CAPÍTOL I  
Normes generals  
Article 1. Objecte  
L'objecte de la present ordre és convocar subvencions per al sosteniment dels costos de funcionament durant l'exercici 2010 de les Unitats Locals d'Aprenentatge.  
Article 2. Entitats beneficiàries de les subvencions  
Podran ser beneficiàries de les subvencions regulades per mitjà de la present ordre, les entitats següents:  
a) Corporacions locals i/o entitats locals.  
b) Fundacions i altres entitats sense ànim de lucre.  
Article 3. Condició de beneficiari  
1. No podran obtindre la condició de beneficiari o entitat col·laboradora aquelles persones o entitats en què concórrega alguna de les circumstàncies a què es referix l'article 13, apartats 2 i 3, de la Llei 38/2003, de 17 de novembre, General de Subvencions. La justificació de no trobar-se sotmés en alguna de les dites circumstàncies s'efectuarà per mitjà de la presentació, junt amb la sol·licitud de concessió de subvencions, de declaració responsable a este efecte.  
2. Serà requisit per a la concessió de les subvencions i per al seu pagament que els beneficiaris es troben al corrent en el pagament d'obligacions per reintegrament de subvencions quan no tinguen deutes amb l'administració per reintegrament de subvencions en període executiu, d'acord amb el que preveu l'article 21 del Reglament de la Llei General de Subvencions.  
3. Les entitats hauran de ser titulars d'aules amb equipament que s'hagen utilitzat per a impartir cursos d'Internauta durant els anys 2008 i/o 2009.  
4. Serà, a més, necessari que les aules, els equips i el personal de les Unitats Locals d'Aprenentatge de les entitats sol·licitants es troben situades en poblacions almenys de 5.000 habitants i responguen a allò que s'ha assenyalat en els articles 4, 5 i 6 següents.  
Article 4. Requisits de les aules  
Els espais físics de les Unitats Locals d'Aprenentatge hauran de reunir les condicions següents:  
- Habitabilitat, seguretat i accessibilitat exigides per la normativa vigent.  
- Adequades condicions ambientals, d'il·luminació, acústica, climatització, ventilació i higièniques.  
- Mobiliari adequat a la disposició dels equips informàtics i auxiliars.  
- Lavabos i servicis higienicosanitaris en les proximitats.  
Article 5. Requisits dels equips   
1. Les Unitats Locals estaran dotades, almenys, de 8 equips informàtics, excepte en les poblacions majors de 10.000 habitants, en què hauran de tindre almenys 10 equips.  
2. Els equips hauran de tindre instal·lat i en condicions de funcionament els nivells bàsic i mitjà d'Internauta (UBI versió 4.0 i UMI alta resolució) i tots aquells necessaris per al funcionament dels sistemes de formació a distància propis de la Generalitat Valenciana.  
Article 6. Característiques i funcions del personal  
1. La Unitat Local d'Aprenentatge haurà d'estar atesa, durant l'horari d'obertura almenys amb una persona, amb les característiques següents:  
a) Diplomats universitaris, titulats en Formació Professional de segon grau o cicles formatius de grau superior, d'especialitat relacionada amb les Noves Tecnologies de la Informació i Comunicació (TIC), o persones que acrediten coneixements en TIC o experiència en este àmbit.  
En tot cas, les persones seleccionades per les entitats beneficiàries per a atendre les Unitats Locals d'Aprenentatge hauran d'assistir, prèviament a la posada en marxa dels projectes, a les sessions específiques programades pel SERVEF o la Direcció General de Modernització, en què s'impartirà formació específica per a formadors relacionada amb el programa Internauta i altres continguts en matèria de recerca d'ocupació en relació amb les funcions de tutories d'usuaris a desenvolupar posteriorment.  
En estes sessions es tindrà en compte la formació acreditada, ja rebuda pels candidats, en relació amb el programa Internauta.  
2. Les funcions del personal de la Unitat Local d'Aprenentatge seran:  
- Monitoritzar les activitats autònomes formatives dirigides a la utilització d'Internet i les TIC pels usuaris.  
- Assessorar sobre utilització més habitual del programari disponible, i de la plataforma E\_Formación de la Generalitat.  
- Observar i facilitar l'acompliment de les normes d'ús per als alumnes d'Internauta que figuren en la web del projecte   
- Atendre els suggeriments dels usuaris.  
- Resoldre incidències senzilles de connectivitat.  
- Organitzar els horaris d'utilització dels equips, per part de les persones i els grups.  
- Vetlar per la utilització preferent dels recursos en activitats relacionades amb la formació, orientació i informació professional.  
- Realitzar senzilles operacions de manteniment dels equips.  
- Tutorar l'usuari en la realització de la formació en matèria Internauta, tramitació telemàtica i firma electrònica, correu electrònic, etc.  
- Aquelles altres d'anàloga naturalesa que determine l'entitat titular o el SERVEF, en relació amb alfabetització en matèria de TIC i la seua utilització per a tècniques de recerca d'ocupació.  
Article 7. Requisits d'accessibilitat   
1. L'accés del públic en general serà gratuït i lliure, sense perjuí de l'ordenació que l'entitat titular realitze per a la utilització dels equips per part de les persones o dels grups.  
2. L'horari d'obertura mínim serà de 4 hores diàries, de dilluns a divendres  
CAPÍTOL II  
Procediment de tramitació de les subvencions  
Article 8. Gestió de les subvencions  
La gestió de les ajudes previstes en la present ordre correspondrà al SERVEF i la instrucció dels expedients a les seues direccions territorials. En els aspectes de comunicació amb les entitats beneficiàries, control de l'adequació dels equipaments als requisits establits i avaluació de l'activitat exercida, el SERVEF podrà comptar, si és el cas, amb la col·laboració de la Direcció General de Modernització de la Conselleria de Justícia i Administracions Públiques.  
Article 9. Concurrència competitiva  
El procediment de concessió de les subvencions recollides en esta ordre es tramitarà en règim de concurrència competitiva, en els termes establits en el títol I de la Llei 38/2003, de 17 de novembre, General de Subvencions.  
Article 10. Documentació  
1. Les entitats que sol·liciten ajudes, hauran de presentar la documentació següent:  
a) Sol·licitud, efectuada pel representant legal de l'entitat d'acord amb el model normalitzat que estarà disponible en la pàgina web del SERVEF.  
b) Documentació identificativa de la personalitat jurídica del sol·licitant i acreditativa de poder suficient i subsistent per a actuar en nom i representació de les entitats.  
c) Document d'identificació fiscal de l'entitat sol·licitant.  
d) Dades de domiciliació bancària segons model normalitzat disponible en la pàgina web del SERVEF (fitxa de manteniment de tercers).  
e) Declaració responsable de l'entitat que complix amb els requisits establits en l'article 13 de la Llei 38/2003, de 17 de novembre, General de Subvencions, segons model normalitzat disponible en la pàgina web del SERVEF.  
f) Autorització expressa al SERVEF per a obtindre a través de tècniques electròniques, informàtiques o telemàtiques, les dades acreditatives que l'entitat sol·licitant es troba al corrent de l'acompliment de les seues obligacions tributàries amb la hisenda estatal i amb la hisenda autonòmica valenciana, així com de les seues obligacions amb la Seguretat Social. En qualsevol altre cas, hauran d'aportar-se certificats originals positius, o còpia compulsada, de l'Agència Estatal de l'Administració Tributària, de la Conselleria d'Economia, Hisenda i Ocupació, i de la Tresoreria General de la Seguretat Social, expressiva d'estar al corrent en l'acompliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.  
g) Certificat acreditatiu del finançament d'aquella part del cost del projecte que no subvencione el SERVEF segons model normalitzat disponible en la pàgina web del SERVEF.  
h) En el cas que els sol·licitants siguen associacions, fundacions i altres entitats sense ànim de lucre, escriptura pública de constitució, quan corresponga, i estatuts degudament inscrits en el registre corresponent que acrediten la seua condició d'entitats sense ànim de lucre.  
En el cas que els documents b), c) i d) ja estigueren en poder del SERVEF, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar l'expedient, la data i l'òrgan o dependència en què van ser presentats i que no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.   
2. A més, aportaran una descripció de la Unitat Local d'Aprenentatge objecte de les ajudes, segons model normalitzat disponible en la web del SERVEF, que hi inclourà:  
- Infraestructures: localització física de l'aula, condicions d'accés del local i identificació del responsable de la gestió de l'aula o Unitat Local d'Aprenentatge.  
- Característiques dels equips (maquinari, programari i equipament auxiliar).  
- Documentació acreditativa de les dades acadèmiques i d'experiència del formador proposat, o perfil de coneixements i experiència de la persona que es contractarà, la justificació de la qual s'haurà d'aportar posteriorment.  
3. Quan la sol·licitud no reunisca els requisits establits en la present ordre, o no s'acompanye la documentació que d'acord amb esta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que si així no ho feren, se'ls tindrà per desistits de la seua petició, prèvia resolució de la directora general del SERVEF o de l'òrgan en qui delegue, que haurà de ser dictada en els termes que preveu l'article 42 de l'esmentada llei.  
Article 11. Termini i lloc de presentació de sol·licituds  
Les sol·licituds per a esta convocatòria es presentaran en el termini de 30 dies naturals comptats a partir de l'endemà de la publicació en el Diari Oficial de la Comunitat Valenciana, les dites sol·licituds hauran de dirigir-se al SERVEF i es presentaran en model normalitzat en la corresponent Direcció Territorial d'Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que establix l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i l'Orde de 9 de maig de 2005, de la Conselleria d'Economia, Hisenda i Ocupació (DOGV de 25 de maig de 2005), que regula el procediment de tramitació telemàtica de sol·licitud de subvencions i la presentació de documentació en l'àmbit competencial del Servici Valencià d'Ocupació i Formació, modificada per Ordre de 16 de novembre de 2009, de la Conselleria d'Economia, Hisenda i Ocupació.  
Article 12. Valoració de les sol·licituds  
1. Una vegada rebudes les sol·licituds, correspon a la Direcció Territorial d'Ocupació del SERVEF corresponent comprovar que reunixen tots els requisits i la documentació exigida en l'article 10, instruint l'expedient.  
2. Posteriorment, se sotmetran a la valoració d'un òrgan col·legiat que emetrà un informe tècnic en què es concretarà el resultat de l'avaluació efectuada, tenint en compte els criteris següents:  
- Possibilitat d'atenció al nombre més gran possible d'usuaris, donant-se prioritat a les poblacions més grans, segons els paràmetres següents:  
Poblacions de més de 200.000 habitants. Fins a sis projectes.  
Poblacions entre 50.000 i 200.000 habitants. Fins a quatre projectes.  
Poblacions entre 10.000 i 50.000 habitants. Fins a dos projectes.  
Poblacions entre 5.000 i 10.000 habitants. Un projecte.  
Es prioritzaran les sol·licituds corresponents a les entitats sol·licitants, d'acord amb els percentatges d'ocupació en la impartició de cursos d'Internauta en els anys 2008 i 2009, segons les dades respecte d'això disponibles en la Direcció General de Modernització.  
El nombre de projectes assenyalats en este apartat, segons els trams de població, podrà incrementar-se, d'acord amb la disponibilitat pressupostària resultant.  
- Es valoraran especialment els projectes específicament destinats als grups de major risc d'exclusió digital: dones majors de 35 anys, immigrants, discapacitats, persones amb malalties de llarga duració o residents en barris d'acció preferent. Així mateix, es consideraran els projectes destinats a formació de persones amb discapacitat auditiva.  
En tot cas, serà requisit necessari per a la concessió de les ajudes, el compliment dels requisits quant a instal·lacions i condicions del personal per a atenció de les ULA recollits en els articles 5 i 6 de la present ordre, que podran ser comprovats telemàticament amb caràcter previ a la posada en marxa d'esta.  
3. L'òrgan col·legiat mencionat en l'anterior apartat, denominat Comissió Tècnica de Valoració d'Unitats Locals d'Aprenentatge, estarà format per les persones següents:  
- El cap d'Àrea de Formació i Qualificació Professional, que actuarà de president.  
- Els directors territorials d'Ocupació.  
- Un representant designat per la Direcció General de Modernització de la Conselleria de Justícia i Administracions Públiques.  
- Un funcionari de la Direcció General de Formació i Qualificació Professional que actuarà com a secretari.  
4. Les direccions territorials, a la vista de l'expedient i de l'informe de la Comissió Tècnica, efectuarà la proposta de resolució provisional degudament motivada i donarà tràmit d'audiència als interessats per un termini de 10 dies perquè presenten al·legacions. Es podrà prescindir del tràmit anterior quan que no figuren en el procediment ni siguen tinguts en compte altres fets o documents que els adduïts per l'interessat, i en este cas la proposta de resolució tindrà caràcter de definitiva.  
Article 13. Resolució  
1. Vista la proposta efectuada per l'òrgan instructor, el director general de SERVEF, o òrgan en qui delegue, dictarà la resolució procedent.  
2. La resolució serà motivada i fixarà expressament la quantia total concedida i incorporarà, el període subvencionat, en què s'hauran de programar activitats formatives en matèria d'Internauta, en el desenrotllament del qual es garantirà un percentatge mínim d'ocupació del nombre de places de l'aula que no serà inferior al 50% durant tot el període subvencionat, a més de les obligacions i les determinacions accessòries a què haja de subjectar-se l'entitat beneficiària d'esta.  
3. Les resolucions motivades de concessió que es dicten a l'empara d'esta convocatòria es notificaran als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
4. Estes resolucions posen fi a la via administrativa, i contra elles podrà interposar-se recurs contenciós administratiu en el termini de dos mesos a comptar de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999 de 13 de gener, i de la possibilitat que els interessats puguen exercitar, si és el cas, qualsevol altre recurs que consideren convenient.  
En cas d'entitats locals, podran interposar recurs contenciós administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44 de la mencionada llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
Article 14. Costos elegibles  
1. Les subvencions que concedisca el SERVEF per a Unitats Locals d'Aprenentatge es calcularan per als següents conceptes:  
A) Costos salarials del personal (Mòdul A)  
B) Costos de comunicacions i d'activitats de difusió per a garantir la utilització intensiva de l'oferta formativa, manteniment dels equips i material consumible (Mòdul B)  
2. El mòdul A inclou:  
- Salaris del personal  
- Costos de les quotes a la Seguretat Social a càrrec de l'entitat beneficiària per tots els conceptes, desocupació, Fons de Garantia Salarial i Formació Professional quan haja contractat el personal com a treballadors per compte d'altre, amb obligació de la seua afiliació i/o alta en la Seguretat Social.  
Únicament s'admetran justificants de pagaments a persones físiques, tant si el servici ha sigut prestat pel personal de la pròpia entitat beneficiària, com si s'ha contractat una prestació de servicis professionals amb persones alienes a esta.  
3. El mòdul B compensarà els gastos de comunicació i manteniment dels equips, així com els derivats del material consumible utilitzat.  
4. El període màxim subvencionable serà el comprés entre la data de concessió de la possible ajuda, i el 15 de febrer del 2011. En tot cas, l'activitat de les Unitats Locals d'Aprenentatge començarà durant l'exercici de 2010.  
Article 15. Quantia de la subvenció   
1. Per a l'exercici 2010 s'establixen les quanties següents:  
- Mòdul A, 500 € per cada setmana de 40 hores mínim d'obertura, o 250 € euros per cada setmana de 20 hores mínim d'obertura, sempre fins a un màxim de 6 mesos. A este efecte del còmput d'hores, es consideraran els dies festius oficials com si la unitat local d'aprenentatge haguera romàs oberta en el seu horari corresponent.  
- Mòdul B, fins a 100 € per cada setmana d'activitat.   
2. L'import total de la subvenció, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.  
Article 16. Obligacions de les entitats, control i publicitat  
Sense perjuí de les obligacions específiques que les administracions competents establisquen a les entitats, estes quedaran obligades, com a beneficiàries de les subvencions previstes en la present ordre a:  
a) Mantindre operativa, accessible i amb activitats de formació programades, la Unitat Local d'Aprenentatge durant tot el període recollit en la resolució, amb l'assistència del formador contractat.  
b) Facilitar la formació del personal assistent a les activitats formatives de la ULA.  
c) Garantir per mitjà de la gestió de la llista d'espera prèvia, o accions de difusió ad hoc, l'ocupació dels cursos programats d'Internauta almenys en un 50% del nombre de places de l'aula durant tot el període subvencionat. En cas d'incompliment caldrà ajustar-se al que disposa l'article 21.2.  
d) Sotmetre's a les actuacions de comprovació que haja d'efectuar el SERVEF o la Direcció General de Modernització, així com a les de control financer que legalment corresponguen.  
e) Comunicar a l'organisme que concedisca les subvencions l'obtenció d'altres subvencions o ajudes per a la mateixa finalitat, procedents de qualssevol altres administracions o ens públics o privats, nacionals o internacionals  
f) Difondre, d'acord amb els models normalitzats, la condició d'Unitat Local d'Aprenentatge.  
g) Divulgar les activitats formatives per a garantir la màxima ocupació i aprofitament dels recursos materials i humans.  
h) Publicitar clarament i visiblement durant el període de les activitats subvencionades, que es tracta d'ajudes finançades pel SERVEF.  
Article 17. Subcontractació  
Les accions subvencionades hauran de ser realitzades pel mateix sol·licitant o per persona que en depén, per la qual cosa els gastos hauran de ser abonats per la mateixa entitat beneficiària, amb la prohibició expressa de la subcontractació amb persones jurídiques.  
Article 18. Bestretes, pagaments i justificació  
1. A sol·licitud de l'entitat, abans del 30 de novembre, podrà anticipar-se el percentatge màxim de l'import de l'ajuda que legalment s'establisca per a estos supòsits, previ aval, si legalment procedira, a favor de la Generalitat Valenciana en la forma legalment prevista.   
2. La justificació de la possible bestreta i/o el pagament de la subvenció es faran efectius al finalitzar l'acció subvencionada, prèvia presentació d'acord amb allò que s'ha assenyalat en l'article 72 del Reglament de la Llei General de Subvencions d'un compte justificatiu amb la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades al marge del Projecte Internauta. Les activitats directament relacionades amb la impartició del curs Internauta i l'assistència a les sessions formatives mencionades en l'article 6.1 per part dels monitors de les aules, podran ser acreditades per la Direcció General de Modernització de la Conselleria de Justícia i Administracions Públiques,   
b) Una memòria econòmica justificativa del cost de les activitats realitzades, que contindrà:  
- Una relació classificada dels gastos i inversions de l'activitat, amb indicació del creditor i del document, el seu import, data d'emissió i, data de pagament;  
- Les factures o document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament;  
- Indicació si és el cas dels criteris de repartiment dels costos generals i/o indirectes incorporats a la relació de gastos abans citada;  
- Una relació detallada d'altres ingressos que hagen finançat l'activitat subvencionada amb indicació del seu import i procedència;  
- Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari;  
- La carta de pagament de reintegrament en el supòsit de romanents no aplicats.   
3. Els gastos es justificaran amb còpia compulsada de les factures i la resta de documents de valor provatori equivalent en el tràfic jurídic mercantil o amb eficàcia administrativa. Els justificants originals es marcaran amb l'estampilla establida a este efecte.  
4. El compte justificatiu haurà de presentar-se en el termini màxim de 30 dies naturals a comptar de la data de finalització de l'acció subvencionada. Transcorregut el dit termini sense que s'haguera efectuat la presentació de la indicada documentació, per la Direcció Territorial corresponent s'aplicarà allò que s'ha previst per a estos casos en el Reglament de la Llei 38/2003, de 17 de novembre, General de Subvencions.  
5. S'entendrà gasto subvencionable aquell que, de manera indubtable, responga a la naturalesa de l'activitat subvencionada i haja sigut efectivament pagat amb anterioritat a la finalització del període de justificació establit en l'article anterior.  
6. En el cas d'entitats previstes en l'article 2-b) d'esta ordre, els pagaments relatius al mòdul «A» es justificaran per mitjà del comprovant de la transferència bancària. Els altres pagaments es justificaran preferentment per mitjà del comprovant de la transferència bancària. En tot cas, per a gastos menors, acreditats per mitjà de rebuts, estos identificaran clarament el perceptor que els firma.  
Article 19. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
Article 20. Obligació de portar comptabilitat separada  
Els beneficiaris queden obligats a la identificació en compte comptable separat de tots els ingressos i gastos referits a operacions de l'afectació de la subvenció a la finalitat de la seua concessió.   
A estos efectes haurà de disposar de compte bancari específic al qual el Servici Valencià d'Ocupació i Formació transferirà, prèvia comunicació pel beneficiari del número del dit compte, el muntant total o parcial, segons siga procedent. L'anterior s'entén sense perjuí de l'obligació de justificació de les subvencions percebudes en els termes establits en la Llei 38/2003, de 17 de novembre, General de Subvencions, i en la present norma.  
Article 21. Causes de reintegrament de subvencions  
1. A més de les causes d'invalidesa de la resolució de concessió, recollides en l'article 36 de la Llei 38/2003, de 17 de novembre, General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de la Llei General de Subvencions.  
2. En el cas d'incompliments parcials el director general del SERVEF, o òrgan en qui delegue, determinarà la quantitat a reintegrar pel beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n), de l'apartat 3 de l'article 17 de la dita llei.  
Article 22. Procediment sancionador  
Si, com a conseqüència de la tramitació de l'expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 de la dita llei.   
DISPOSICIONS ADDICIONALS  
Primera  
A les subvencions establides en la present ordre, els serà aplicable la Llei 38/2003, de 17 de novembre, General de Subvencions, en els termes que preveu esta, així com el reglament de la dita llei aprovat pel Reial Decret 887/2006.  
Segona  
A fi d'atendre les sol·licituds d'ajudes formulades a l'empara de la present Ordre es destinen 210.000 euros a càrrec de la línia pressupostària T5669000 del Programa pressupostari 322.52 Formació per a l'Ocupació, del Pressupost de la Generalitat per al 2010.   
Tercera  
Atés que els beneficiaris de les ajudes a impartir a l'empara de la present ordre no tenen la consideració d'empreses les ajudes previstes en esta no complixen amb el requisit de l'avantatge econòmic per a una empresa ni amb el falsejament de la competència afectant els intercanvis comercials entre els estats membres, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 87 del Tractat, no sent, per tant, obligatòria la notificació d'estes, a la Comissió Europea.  
DISPOSICIONS FINALS  
Primera  
Es faculta el director general del SERVEF, per a dictar totes aquelles instruccions i adoptar les mesures que considere oportunes per al desenvolupament i l'aplicació de la present ordre; així com per a modificar els terminis establits en esta, amb caràcter excepcional, quan concórreguen circumstàncies degudament motivades.  
Segona  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, i 46 de la Llei reguladora de la Jurisdicció Contenciosa Administrativa, la present ordre, que esgota la via administrativa, podrà ser recorreguda potestativament en reposició o bé caldrà plantejar directament un recurs contenciós administratiu en els terminis i davant dels òrgans que s'indiquen a continuació:  
El recurs de reposició haurà d'interposar-se davant de l'òrgan que va dictar l'acte administratiu, en el termini d'un mes a comptar de l'endemà de la notificació de la resolució corresponent.  
El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la notificació de la resolució corresponent.   
València, 8 d'abril de 2010  
El vicepresident segon del Consell, c  
onseller d'Economia, Hisenda i Ocupació,  
GERARDO CAMPS DEVESA